Hija “prattika komuni” dik bejn l-uffiċjali tal-pulizija li jużaw bejniethom l-istess passwords ma’ dawk li m’għandhomx u b’hekk ikunu jistgħu jaħdmu u jdaħħlu rapporti fis-sistema. Fil-qorti l-Ispettur tal-Pulizija Pierre Minuti qal li minn 2,155 membru fil-korp tal-pulizija, huma biss 1,816 li għandhom password biex jaċċessaw is-sistema. It-339 li m’għandhomx password jistgħu jinkludu uffiċjali tal-pulizija li m’għandhomx bżonn is-sistema tar-rapport bħalma huma l-cleaners, dawk li jaħdmu mat-taqsima tal-manutenzjoni u tas-sezzjoni tal-kavallerija fost oħrajn. Huwa kien qed jixhed fil-kumpilazzjoni ta’ evidenza kontra s-Surġent tal-Pulizija Leeroy Balzan, li jinsab akkużat li ħassar l-ewwel erba’ paragrafi tar-rapport li ddaħħal fis-sistema tal-inċident li seħħ fid-19 ta’ Novembru li gaħdda u li kien jinvolvi l-kuntistabbli tal-Pulzija Paul Sheehan, ix-xufier tal-eks-Ministru Manuel Mallia. L-allegat reat seħħ fit-22 ta’ Novembru li għadda bejn is-1.00 p.m. u s-2.00 p.m fl-Għassa tal-Pulizija ta’ Tas-Sliema. L-Ispettur tal-Pulizija Jonathan Ransley, stazzjonat fl-Għassa ta’ Tas-Sliema, qal li kien jaf b’każijiet speċifiċi fejn uffiċjali tal-pulizija jagħtu l-password lil uffiċjali oħrajn li għadhom ma ngħatawx password mis-sezzjoni tal-IT. L-Ispettur Ransley spjega li mhux l-uffiċjali kollha li jaħdmu fl-għasses tal-pulizija kellhom aċċess għas-sistema. Qal li dawn jużaw il-password tal-kollegi tagħhom biex idaħħlu fis-sistema r-rapporti li jaslulhom. Huwa wieġeb fin-negattiv meta mistoqsi mill-Ispettur tal-Pulizija Sandro Camilleri jekk investigax din il-prattika illegali li marbut magħha hemm piena massima ta’ 10 snin ħabs.